《收麦》
宋代·郑獬

小麦深如人，澶漫不见地。
一苞十馀茎，一茎五六穗。
实粒大且坚，较岁增三倍。
芟获载满车，累累犊衔尾。
大挈置之场，巃嵸丘陵起。
妇姑趁天色，扑抶喧邻里。
贫者攟其馀，翁妪携稚子。
农家兹有获，卒岁可无馁。
去夏水漂屋，汩竄幸不死。
以得补所失，囷圌可储峙。
云问麦之收，丰饱何因尔。
得非长官贤，政化顺天理。
无乃农夫勤，蚤莫事耘耔。
兹盖天公仁，雨泽以时至。
消灭贼与蟊，陇亩皆稠穊。
嗟嗟尔之民，无忘天公赐。

作者简介：郑獬（1022——1072）字毅夫，号云谷，虔化人，江西宁都梅江镇西门人，因他的祖父前往湖北安陆经商，便寄居于此。商籍人安陆，详载宁都州志，少负售才词章豪伟，宋皇祐壬辰科举人，癸巳状元及第，初试国子监谢启曰，李广才气自谓无双。